**ELŐTERJESZTÉS**

**Tiszavasvári Város Önkormányzata Képviselő-testületének**

**2025. május 27-én tartandó rendkívüli ülésére**

**Az előterjesztés tárgya**: A Tiva-Szolg. Nonprofit Kft. közszolgáltatási szerződés alapján végzett 2024. évi tevékenységéről szóló beszámolóról

**Melléklet:**

**A napirend előterjesztője**: Balázsi csilla polgármester

**Az előterjesztést készítette**: Petruskáné dr. Legeza Tímea aljegyző

Az előterjesztés ügyiratszáma: TPH/3044/2025.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.30 pont |
| Szociális és Humán Bizottság | SZMSZ 5. melléklet 1.2 pont |

Az ülésre meghívni javasolt szervek, személyek:

|  |  |
| --- | --- |
| dr. Groncsák Andrea ügyvezető – Tiva-Szolg Nonprofit Kft. | groncsakandrea@gmail.com |
|  |  |

Egyéb megjegyzés:

………………………………………………………………………………………………….…………………………………………………………………………………………………

Tiszavasvári, 2025. május 26.

**Petruskáné dr. Legeza Tímea**

**témafelelős**

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520-500 Fax.: 42/275–000 e–mail: tvonkph@tiszavasvari.hu.

Témafelelős: Petruskáné dr. Legeza Tímea

**Előterjesztés**

* **a Képviselő-testülethez -**

**A Tiva-Szolg. Nonprofit Kft. közszolgáltatási szerződés alapján végzett 2024. évi tevékenységéről szóló beszámolóról**

Tisztelt Képviselő-testület!

A **Tiszavasvári Településszolgáltatási és Vagyonkezelő Nonprofit Kft**., mint az önkormányzat 100 % tulajdonában lévő gazdasági társaság az önkormányzattal kötött **közszolgáltatási szerződés** alapján 2023. évben **az alábbi feladatokat látta el:**

**1. Közfoglalkoztatással összefüggő feladatellátás**;

**2. Zöldterület fenntartás a város területén az önkormányzat tulajdonában lévő területeken és közterületeken;**

**3. Városüzemeltetési feladatok, ezen belül köztisztasági feladatok, és közterületen elhagyott hulladék begyűjtése és elszállítása;**

**4. Közutak, hidak karbantartása;**

**5. Iskola-egészségügyi tevékenység;**

**6. Védőnői ellátás**

**7. Étkeztetés**

**8. Városi Piac üzemeltetése**

**9. Ifjúsági tábor üzemeltetése**

**10. Önkormányzati fenntartású költségvetési szervek karbantartási feladatainak ellátása a költségvetési szervek által benyújtott éves karbantartási terv és a költségvetési szervekkel kötött együttműködési megállapodásban foglaltak szerinti igénybejelentések figyelembe vételével.**

**11. Sportlétesítmények üzemeltetése**

**12. Központi Orvosi Rendelő üzemeltetése**

A **közszolgáltatási szerződés** tartalmazza a feladatok teljesítésére vonatkozó szabályokat, valamint azt, hogy **a szolgáltatás ellátásának finanszírozása** az önkormányzat részéről **működési támogatás** formájában történik.

A hatályos szerződés V.8. pontja értelmében a Kft. legkésőbb a tárgyévet követő év május 30-ig **köteles beszámolni** a szerződés alapján végzett **feladatellátásról, az éves teljesítésről, a feladatellátás bevételeiről, kiadásairó**l, melyeket elkülönítetten köteles nyilvántartani.

A beszámoló a *határozat-tervezet* mellékletét képezi, melyet tárgyalásra alkalmasnak tartok. Ezért kérem a Tisztelt Képviselő-testületet, hogy az előterjesztést megtárgyalni és döntését meghozni szíveskedjen.

Tiszavasvári, 2025. május 26.

**Balázsi Csilla**

**polgármester**

**HATÁROZAT – TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…./2025. (V.27.) Kt. számú**

**határozata**

(mely egyben a Tiszavasvári Településszolgáltatási és Vagyonkezelő Nonprofit Korlátolt Felelősségű Társaság .../2025. (V.27.) számú alapítói döntése)

**A Tiva-Szolg. Nonprofit Kft. közszolgáltatási szerződés alapján végzett 2024. évi tevékenységéről szóló beszámolóról**

Tiszavasvári Város Önkormányzata Képviselő-testülete „**A Tiva-Szolg. Nonprofit Kft. közszolgáltatási szerződés alapján végzett 2024. évi tevékenységéről szóló beszámolóról”** szóló előterjesztést megtárgyalta és az alábbi határozatot hozza:

1. **Elfogadja/nem fogadja el** Tiszavasvári Város Önkormányzata és a **Tiszavasvári Településszolgáltatási és Vagyonkezelő Nonprofit Korlátolt Felelősségű Társaság** között önkormányzati közfeladatok ellátására kötött **közszolgáltatási szerződésben** foglalt **2024. évi tevékenységéről szóló** **szakmai és pénzügyi beszámolót,** a határozat 1. mellékletében szereplő tartalommal.

2. Felkéri a polgármestert, hogy a **Tiszavasvári Településszolgáltatási és Vagyonkezelő Nonprofit Korlátolt Felelősségű Társaság ügyvezetőjét** jelen határozatról tájékoztassa. A 2013. évi V. tv. (Ptk.) 3:109 § (4) bek. alapján az egyszemélyes társaság legfőbb szerv hatáskörébe tartozó kérdésekben az alapító döntése az ügyvezetéssel való közléssel válik hatályossá.

**Határidő:** azonnal **Felelős:** Balázsi csilla polgármester